মাৱক আগু গোবিন্দ কৰত গোহাৰি
।। ৰাগঃ ধনশ্ৰী।। তালঃ পৰি।।

                              ধ্ৰুং।। মাৱক আগু গোৱিন্দ কৰত গোহাৰি।
                                     দেখত কৈছন ওহি গোৱাৰিণী হামাকু পাৰত গাৰি।।

                              পদ।। হামু বালকচয় খেৰি খেলাৱাত
                                     ভণ্টা কয়লি চুৰি মোৰা।
                                     তাহেক হামু মিনতি বুলি মাগো
                                     হামাকু বোলয় দূৰ চোৰা।।
                                     পুছত ঐছন কত হুই নুই
                                     ওহি বালক সৱ সাখী।
                                     হামাৰি ঐছন কলঙ্ক গোকুল মহ
                                     আৱৰি কমন আছো ৰাখি।।
                                     তুহু যাব মাই উচিত বুজত নাহি
                                     কহবো পিতাকেৰি ঠাই।
                                     গোৱাৰীক যশোৱা গাৰি দিয়ে খেদল
                                     মাধৱ এহু ৰস গায়।।

বৰগীত
মাধৱদেৱৰ বৰগীত